'Buite verband geruk' | Netwerk24
'Buite verband geruk'
Deur Annette Theron 08 Oktober 2019 06:01
'n Boemelaar was glo betrokke by die beweerde ontvoering van 'n kind by Laerskool Bredasdorp.
Volgens lt.kol. Gustaf Tamboer, stasiebevelvoerder van Bredasdorp-polisie, is die situasie op sosiale media buite verband geruk.
'n Brief van die skoolhoof van Laerskool Bredasdorp aan die ouers oor 'n beweerde poging tot ontvoering van 'n kind voor die skool, is 2 Oktober uitgestuur.
In die brief verseker Dwain Brown, skoolhoof van Laerskool Bredasdorp, dat hulle die voorval wat 1 Oktober plaasgevind het, in 'n ernstige lig beskou omdat die veiligheid van leerders 'n prioriteit is en hul reeds die nodige voorsorgmaatreels daargestel het vir die volgende paar weke om die veiligheid van die leerders te verseker. Daar is op sosiale media berig oor 'n onbekende man wat voor Laerskool Bredasdorp 'n kind probeer gryp het, maar gelukkig deur van die ouers gestop is.
Tamboer het Vrydag by navraag gesê die polisie het Donderdag in hul misdaadvergadering oor hierdie saak gepraat.
"In dié stadium is niks aan die polisie gerapporteer nie. Die lid betrokke by die voorval wil nie voortgaan met enige aksie nie aangesien die beweerde verdagte volgens hom 'n boemelaar is wat hy jammer gekry het en ook die gebeure nie so is as wat dit op sosiale media weergegee is nie. Ons respekteer die lid se gevoel en daarom is niks deur ons gepubliseer nie."